Да-нана доьзалхочо резадар мел сийлахь-деза ду вай кхоьллина-кхобуш волчу АллахIана гергахь бохучунна тIекхиор волуш, цхьа беркате ойла йойтур йолуш дийцар дийцира суна тхан юьртахь Нажи-Юьртан кIоштарчу РогIун-кIажахь вина-ваьхна волчу, хIинца Гуьмсан кIоштарчу Билттой-Юьртахь вехаш волчу СоIдуллин кIентан Исрепин кIанта Ямохьмада, шена цу хиламан теш хилла волчу Айт-Махкарчу Iадис дийцинера аьлла. Иштта БойцIин кIентан Хизрин кIанта Сайт-Iалвис а шена и сурт гина волчу РогIун-КIажарчу Элдархана дийцинера аьлла. Иштта долу хIара къамел шун тидаме дилла лаьа суна. Билггал муьлха шо ду ца хаьа, амма паччахьан Iедал доьхначул тIаьхьа, вайн нах Сибрех бахийтале дикка зама хьалха, вайн махкахь чIогIа йокъа хIоьттина хиллера боху. Хиш лекъаш, гIа-буц дагийна ца Iаш, йокъано диттийн орамаш цхьаьна дакъош хиллера боху. Адамаш, хьайбанаш чIогIа балехь хилла. Оцу балано бIарзбина хилла Нажи-Юьртан кIоштахь йолчу лаьмнийн ярташкара Билтара, РогIун-КIажара, Нажи-Юьртара, Айт-Махкара, иштта кхийолчу ярташкара бахархой. Айт-Мехкан когашкахь, Ямсу хин тогIи чохь йолчу майданахь гулбелла хиллера нах, шайна хьалхаваьлла эвлаяан дакъа долуш волу Махьма-хьаьжа а волуш (Нажи-Юьртан кешнашкахь зерат ду цуьнан), иштта кхин а дика нах болуш, Деле хьастабала доIа дан.